Krieket SA is haastig met kwotasArgieffoto Suid-Afrikaanse krieket-franchises gaan in die nuwe seisoen gedwing word om ses spelers van kleur en minstens drie swart spelers op die veld te plaas vir alle kompetisies, het Krieket SA (KSA) Saterdag gesê. Spanne wat in alle semi-professionele wedstryde deelneem, sal vereis word om ook minstens ses spelers van kleur en ŉ minimum van drie swart spelers op die veld te plaas. Die veranderinge beteken dat die transformasiedoelwitte vir bruin, Indiër en swart spelers met een sal verhoog wanneer dit met die huidige seisoen vergelyk word, terwyl die status quo gehandhaaf word vir semi-professionele kompetisies. Die proses van die besluit om die rassekwotas te verhoog is deur die Suid-Afrikaanse krieketspelersvereniging (Saca) veroordeel weens die kort kennisgewing deur KSA. Tony Irish, uitvoerende hoof van Saca, het vroeër vandeesweek aan ESPNcricinfo gesê hy is ontevrede met KSA se gebrek aan konsultasie oor die saak voordat hulle die besluit geneem het. “Saca het ŉ ooreenkoms met KSA wat betref die proses wat gevolg moet word wanneer veranderinge aan die getalle aangebring word en dit vereis ŉ drie maande konsultasieproses met Saca en die franchises voordat sulke besluite geneem word,” het Irish gesê. Haroon Lorgat, uitvoerende hoof van KSA, het egter gesê sover hy weet het Saca geen probleem gehad met die transformasieteikens nie, slegs die kort kennisgewing. “Hy [Irish] veroordeel die proses wat ons gevolg het om die aankondiging te maak,” het Lorgat gesê. “Die raad het Vrydag twee weke gelede in sy gesprek besluit om nou weer die hervorming of transformasieteikens in te stel. Dit is moontlik waarmee Tony ŉ probleem het.” KSA se raad van direkteure het ook bekend gemaak dat hy ŉ eenmalige subsidie van R350 000 per franchise beskikbaar sal stel vir die koste om ŉ bykomende swart speler te kontrakteer. Dit is ontwerp om franchises, wat moontlik reeds spelers vir die 2015/16-seisoen gekontrakteer het, te help en sal nie in toekomstige seisoene herhaal word nie.